AlexejDobrolubov/national_council_slovak_2010 huggingface dataset:
22. schôdza NR SR - 10.deň - B. popoludni
Dátum: 2024-11-06
Poslanec: Bihariová, Irena (PS)
Druh vystúpenia: Vystúpenie s faktickou poznámkou

90. Ďakujem pekne za slovo. Tak ja pridám ešte možno úplne najtvrdší a najsilnejšie dokazujúci to, ako sme teda pred Európskou komisiou pri tvorbe trestnej reformy kompletne zlyhali a ako katastrofálne to ideme reparovať. Je to v § 87 Trestného zákona, kedy sme najprv tou novelou, tú, ktorú posudzoval Trestný zákon, Ústavný súd, pripustili, že skracujeme premlčacie lehoty. Upravili sa tam režim prerušovania a tak ďalej. Tým pádom akonáhle to začalo platiť, tak tie dotknuté osoby, hej, získali benefit a my vieme, že priaznivejšia úprava teda platí. Vtedy sa ale oni spamätali, že jáj, ale toto sme my nemali takto urobiť voči trestným činom poškodzujúcim finančné záujmy. Tak viete, čo urobili? Zaviedli retroaktivitu. Áno? Že no tak dobre, my sme síce už dali tie výhody, ale to neplatí, tá úprava, ktorú sme schválili neplatí, áno, a voči týmto konkrétnym trestným činom budú naďalej tie staré prísne podmienky. To je čo? Pre Boha živého. Že my sme išli proti ústavnému imperatívu. To si nikto, ja neviem o niekom, kto si to dovolil v tejto krajine, že my sme popreli základnú zásadu trestného práva zákaz retroaktivity, lebo sa nevieme vymotať z failov, ktoré sme spravili schválením tej trestnej reformy. Že to je intergalaktická ostuda a usvedčujúci spôsob, ako ste nezvládli, nezvládli proces tvorby danej reformy.
22. schôdza NR SR - 10.deň - B. popoludni
Dátum: 2024-11-06
Poslanec: Bihariová, Irena (PS)
Druh vystúpenia: Vystúpenie s faktickou poznámkou

72. Ďakujem pekne za slovo. Ja by som možno ešte aj k tomu, čo aj kolegyňa Zuzana Števulová hovorila, a to, čo teda som spomenula v rozprave, doplnila ešte o jednu časť, ktorú tento návrh zákona obsahuje, a to je zníženie trestnosti tým, že sa zníži vlastne z 10-tisíc, takto, pokuta pri colných veciach sa znižuje z 20-tisíc na 10-tisíc, pretože aj to bol ten jeden z tých aj nedomyslených vecí, keď sa chystala tá veľká svetová reforma a dnes to musíme reparovať, pretože sme sa dostali do rozporu s európskou smernicou 2017/1371, to je tá o postihoch, o boji proti podvodom prostredníctvom trestného práva. Čiže presne tieto dielčie novely, ktoré prichádzajú postupne na stôl, ukazujú, ako toto celé bolo nepremyslené a ako my zrejme až do konca volebného obdobia tejto vlády budeme látať všetky tie horúcou ihlou šité a týmto štýlom vytvorené naozaj že kalamitné následky. Tak ako som povedala, doslova deštruujúce inštitucionálnu sústavu orgánov, ktorú sme mali. Ďakujem.
20. schôdza NR SR - 1.deň - B. popoludní
Dátum: 2024-09-12
Poslanec: Bihariová, Irena (PS)
Druh vystúpenia: Vystúpenie s faktickou poznámkou

220. Ďakujem pekne za slovo. Pani kolegyňa Jaurová tu tak na chvíľku zmienila svoju spomienku na Roberta Fica z dôb, keď bola mladšia, tak ja budem trochu úprimnejšia a nadviažem aj na to disidentské rozmaznané dieťa. Ja som mala 12 rokov, keď Robert Fico vstúpil do politického ringu. Nebola som dieťa ani disidentov, ani podnikateľov a zrazu som mala pocit, že je tu politik, ktorý hovorí za mňa, za mojich rodičov, konečne niekto, kto nie je šušťákový podnikateľ a nekáže chudobným uťahovať si opasky. A ja som strašne verila, že prvýkrát sa nám tu rodí naozaj ľavicový politik, ktorý chápe rany a trhliny, ktoré proste museli znášať moji rodičia, a nebude osočovaný za to, že je babrák, lenivý a neviem, čo. Lenže Robert Fico je politik premárnených šancí. Skôr než som nadobudla plnoletosť, ma svojou politikou tak znechutil a tak odohnal, že nikdy v živote ma nenapadlo ho voliť, a naozaj som ho nikdy, nikdy nevolila. Ak on dnes hovorí, že mu chýbajú tie staré politické ikony, tak mne chýba minimálne teda aspoň ten Robert Fico, ktorý keď sa hádal, tak to malo hlavu a pätu a bolo cítiť, že má nejaké argumentárium. Lebo to, čo tu dnes predvádza, je niečo, čo nemá ani právnickú akože nejakú kostru, je to niečo, za čo by som ja teda nepustila študenta ani prvým semestrom na teórii štátu a práva. Veľmi ma udivuje teda, že aj pán predkladateľ, ktorého som vždy vnímala ako človeka úplne zorientovaného v takýchto procesoch, pristúpili na to, že my sa vybavujeme o intergalaktických taľafatkách, ktoré zhruba znejú o tom, že ja byť premiér, som počas mojich vlád, počúvaj, drahý pán Šimečka, rozdelila dotácie tvojim, tvojim, neviem, komu, sestre, bratovi, švagrovi a moji teda úradníci na ministerstve to aj zvalidovali a skontrolovali ako korektne vyčerpané peniaze. Takže, môj zlatý, za to ťa odvoláme. Toto sa tu dnes deje. (Potlesk.)
20. schôdza NR SR - 1.deň - A. dopoludnia
Dátum: 2024-09-12
Poslanec: Bihariová, Irena (PS)
Druh vystúpenia: Vystúpenie s faktickou poznámkou

74. Ďakujem za slovo. Ja sa ospravedlňujem že som nestihla úplne celkom zachytiť na mňa smerovanú poznámku pána podpredsedu. Tak dovoľte len krátko, aby teda nevzniklo nedorozumenie ohľadom výroku ´justičné krivdičky´. Ja viem, že je tu teraz taký ten hejt, trend, podsúvať veci a vymaľovávať oponentov vo svetlách, ktoré nie vždy korešpondujú s realitou, ale v mojom prípade ste naozaj na veľmi zlej adrese. Pretože ak niekto bol veľmi-veľmi, nechcem povedať to slovo zhovievavý, ale snažil sa byť čo najviac právne korektný vo vzťahu k veciam, ktoré ste teda častokrát namietali ako dôvody pre, ktoré mali validovať trestnú reformu, tak som to bola ja. Dávno predtým som vždy hovorila a obhajovala, že nechoďme tou cestou hysterizácie, ctime prezumpciu neviny, veď tie OČTK jedného dňa prídu k nejakému rozhodnutiu, čiže ja som naozaj nebola tá, ktorá by niekedy nejakou mierou spochybňovala ujmu, ktorá sa, áno, v tých procesoch, ktoré často spomínate, mohla privodiť. Ale, a preto som to v tých kontextoch, v kontexte tých protestov spomenula, vy ste ich neorganizovali kvôli tomu, že v justičnom systéme sa dejú krivdy ako také, lebo ani tá novela nerieši krivdy ako také. Je kopec prípadov a kopec ľudí vrátane agendy, ktorú som riešila ja a ktorú ste odšmrkli na okresné a teda inštančne nižšie postavené miestne príslušné jednotky. Tí ľudia vďaka tomu budú, tí, ktorí budú mať s tým naozaj tie justičné krivdičky a za nich ste vy nebojovali. Preto to tu trošku rozlišujem, hej? Že argumentovali ste celý čas aj tie zvolávania protestov, aj trestnú novelu tým, že vám a ostatným, teda častokrát tu prítomným a kolegom sa stala, vašimi slovami, nejaká, nejaká ujma v dôsledku postupu orgánov činných v trestnom konaní. To neznamená, hej, že ja som tu tá bezcitná, ktorá by vám nedopriala spravodlivosť, iba hovorím o tom, že vy ste tie protesty nezvolávali za účelom spravodlivosti, ale riešenia svojich vlastných vecí tak, ako napo... (Prerušenie vystúpenia časomerom. Potlesk.)
19. schôdza NR SR - 2.deň - A. dopoludnia
Dátum: 2024-09-11
Poslanec: Baláž, Vladimír (SMER - SD)
Druh vystúpenia: Vystúpenie s faktickou poznámkou

63. Ďakujem pekne. Mám dve poznámky k vášmu vystúpeniu. Tá prvá poznámka je, že všetky tieto perfektné a dobré rady ste mohli využiť v predchádzajúcom volebnom období a nemuseli ste doniesť túto krajinu do toho nešťastia, v ktorom teraz práve sme. A druhá poznámka je tá zdravotnícka. Tento návrh zákona podobne ako návrh zákona o fajčení má aj synergický efekt. Dopad na mieru úmrtnosti v Európskej únii podľa OECD health database je pri diétnych rizikách až 17 % a pri tabaku až 17 %. Ja neviem, skade ste zobrali tie údaje, že vlastne to nemá žiadny vplyv na to, ako bude vyzerať zdravotný stav obyvateľov. Je to absolútne pomýlený názor. A ja naozaj si vás vážim, ale nerozumiem, že môžete bojovať proti takejto forme dane. Ďakujem pekne.
19. schôdza NR SR - 1.deň - A. popoludní
Dátum: 2024-09-10
Poslanec: Baláž, Vladimír (SMER - SD)
Druh vystúpenia: Vystúpenie s faktickou poznámkou

58. Ďakujem. Ja len, aby sme nerozbíjali otvorené dvere, však na výbore sme to povedali jasne. Neskončil sa teda predčasne ten, táto debata o tomto, ako to povedal pán kolega Dvořák, ale skončila normálne. Štátny tajomník povedal, že sa pripravuje taký zákon, ktorý celý, celý takto bude, ako ste vy tu teraz žiadali, pripravený do ďalšej, na ďalšiu našu reakciu. No a ešte neviem, či pani ministerka bude na to reagovať, alebo nie, takisto pán štátny tajomník Slobodník dal komentár ministerstva zdravotníctva k konope siatej a jej účinnosti a tak ďalej, pretože tie dáta nie sú úplne jasné. Takže tým chcem iba povedať, že celá debata bola, alebo celá problematika bola podrobne rozobratá na výbore a zaujaté stanovisko. Ďakujem.
15. schôdza NR SR - 5.deň - A. dopoludnia
Dátum: 2024-06-18
Poslanec: Baláž, Vladimír (SMER - SD)
Druh vystúpenia: Vystúpenie s faktickou poznámkou

40. Ja mám iba, ďakujem pekne teda, ja mám iba jednu zdravotnícku poznámku. To, že odmietate zdanenie cigariet a sladených nápojov, snáď nemyslíte vážne. Naozaj nemyslíte vážne. Potom už, prosím, nikdy nerozprávajte niečo o udržiavaní zdravia na Slovensku.
15. schôdza NR SR - 2.deň - A. dopoludnia
Dátum: 2024-06-12
Poslanec: Baláž, Vladimír (SMER - SD)
Druh vystúpenia: Vystúpenie v rozprave

10. Dobré ráno, dámy a páni. Dovoľte mi, aby som predložil predmetný návrh zákona s odôvodnením, že na tieto štyri inštitúcie zdravotné poisťovne na Slovensku vynakladajú určitý ročný príspevok a ktorý je doteraz vyplácaný hneď na začiatku roka. Keďže peniaze do poisťovní prichádzajú postupne počas celého roka, navrhujem, aby sme rozdelili tento príspevok do štyroch štvrťročných období, a to je vlastne celý zákon. Nenavyšuje sa nič iné, len to takto vyzerá. Podali sme jeden pozmeňujúci návrh ohľadom účinnosti tohto zákona, aby sa stihlo si ho schváliť. Ďakujem veľmi pekne.
12. schôdza NR SR - 12.deň - B. popoludní
Dátum: 2024-05-07
Poslanec: Baláž, Vladimír (SMER - SD)
Druh vystúpenia: Vystúpenie s faktickou poznámkou

81. Ďakujem, ďakujem veľmi pekne, pán predsedajúci. My sa nehanbíme, čo sme robili, ale len chcem nadviazať, ja by som nebol taký skromný, pán kolega, vy ste neboli len taký úradník, vy ste mali vedúcu pozíciu, vy ste boli riaditeľ sekcie (povedané so smiechom), tak zase aby to ľudia vedeli, že ako to je, tak ste mali svoju právomoc, rozhodovanie a tak ďalej, však to je všetko v poriadku. My sme hlasovali s mojimi kolegami v SMER-e aj v HLAS-e za OSN-ku, hlasovali v dobrej viere, ja nevravím, tu nespochybňujem tú základnú myšlienku, ako aj kolega Stachura hovoril, ako hovoríte aj vy, o tom, o tom, že čo tá vec, ako má smerovať, spochybňujem tú cestu, ktorú ste vytvorili, cez tie medicínske programy, ku ktorým sa nikto nehlási, cez tie medicínske služby, cez tie medicínske programy a tak ďalej a tak ďalej, to naviazanie, ktoré je tak komplikované, že spôsobuje komplikácie celému sektoru, celému sektoru komplet. A teraz, reforma nemocníc je kontinuálny proces, my sme teraz urobili zmenu v skrátenom konaní, ktorá má zabrániť, ešte raz to dávam pre záznam, zabrániť alebo umožniť to, aby vôbec nemocnice vedeli vykazovať zdravotnú starostlivosť, lebo bez tejto zmeny by ju nevedeli vykázať, a nevedeli by im poisťovne podľa zákona zaplatiť, a očakávam aj ja a vravel som to, že na jeseň tohto roku predložíme veľkú novelu OSN-ky, ktorá naozaj bude riešiť to, čo ste vy správne povedali , a ja budem naozaj veľmi rád, keď v záujme veci budeme všetci spolupracovať na tom, aby, aby tá vec bola správna, však ten náš záujem musí byť predsa spoločný z hľadiska toho poskytovania tej dobrej zdravotnej starostlivosti pre všetkých. Ďakujem.
12. schôdza NR SR - 12.deň - B. popoludní
Dátum: 2024-05-07
Poslanec: Baláž, Vladimír (SMER - SD)
Druh vystúpenia: Vystúpenie s faktickou poznámkou

67. Ďakujem. Pán poslanec Stachura, podľa mňa veľmi dobré vystúpenie. Fakt, naozaj, tie otázky, ktoré si otvoril, sú veľmi dôležité. Ale nemajú s terajším vedením ministerstva ani s pani ministerkou, ani s ním nič spoločné. Kto a ako študuje špecializačné štúdium, bohužiaľ, neurčuje ministerstvo, ale určuje to odborná spoločnosť. Rozprávajme sa s odbornou spoločnosťou. To sa nedá urobiť zákonom. Žiadny zákon na to neexistuje, lebo keď prijmeme zákon, ako má byť špecialista anestéziológie a urológie, tak to je najväčšia blbosť, ktorú vieme urobiť. Čiže nie, toto s tým ministerstvo nemá nič spoločné. Keď v otorinolaryngológii, skúste si to povedať, keď si vypijete nejaký poldeci (povedané so smiechom), si niekto vymyslí takého špecializačné štúdium, tak koho je to chyba? Pýtajme sa tých, ktorí sú za to zodpovední, hlavný odborník, predseda spoločnosti. Veď je to na hanbu. A všetci tí krčiari sú v tej spoločnosti. Nech si zvolia poriadny výbor, ktorý to urobí. Urologický výbor teraz robil koncepciu špecializácií v urológii. Teraz je tam daná, je jednoduchá, veľmi podobne ako Čechách alebo v Nemecku. A druhá otázka, prepáč, že sa rozčuľujem troška, je OSN-ka. Tak jasné, to je katastrofa, ako je to urobené. Som to vravel na výbore. Je to katastrofa, ako to je urobené. Niet toho, kto vymyslel niečo, čo je medicínska služba. Niet nikoho, kto vymyslel program odborný, a niet nikoho, kto by to dal dokopy. Nikto sa k tomu nehlásite, ktorí ste tam boli. Preboha, prihláste sa niekto. Vyhlásime pátranie na to. To predsa nie je možné. Hanbíte sa za to alebo čo? Prihláste sa, povedzte: „Takto sme to chceli!“ Ale nie, že budete kritizovať niekoho, kto to napráva len preto, lebo zase niekto, a nie my, ste to nadviazali na Plán obnovy a odolnosti. No proste je to chucpe, takto hovoriť. (Potlesk.)
12. schôdza NR SR - 10. deň - A. dopoludnia
Dátum: 2024-05-02
Poslanec: Baláž, Vladimír (SMER - SD)
Druh vystúpenia: Vystúpenie s faktickou poznámkou

70. Ďakujem. Veľmi dobré vystúpenie, veľa vecí bolo veľmi pravdivých, ale ja by som troška vystúpil na obhajobu toho rezidenčného programu. Ten rezidenčný program je veľmi dobrá myšlienka a dobre sa začal. To čo nám nefunguje dobre, až na nejaké malé výnimky, je prenos štátnej správy na samosprávne kraje v zdravotníctve. A potom nám vlastne nefunguje ten prenos výučby a prípravy nových špecialistov hlavne, keď vravím o špecialistov, ale, samozrejme, to platí aj pre všeobecných lekárov a pre všeobecných lekárov pre deti a dorast, pretože predsa to nemôže byť tak, že toto má na starosti vlastne samosprávny kraj a keď sa tam niečo prihodí, tak niekto zdvihne telefón a volá na ministerstvo, čo my ideme s tým teda urobiť. No tak ako to takto je, tak o to sa niekto predsa musí starať. A toto nám nevyšlo a tam priznávam aj ja, alebo nie, nechcem povedať, že ja osobne, ale, samozrejme, mohli sme pracovať na tom viac. Tá spolupráca medzi ministerstvom, nemocnicami, samosprávnym krajom musí byť podstatne vyššia a lepšia a musia byť jasne urobené predpoklady na to, aby nám rezidenčné štúdium dávalo dobrý výsledok z hľadiska našich potrieb. Ďakujem pekne.
12. schôdza NR SR - 10. deň - A. dopoludnia
Dátum: 2024-05-02
Poslanec: Baláž, Vladimír (SMER - SD)
Druh vystúpenia: Vystúpenie s faktickou poznámkou

56. Ďakujem pekne. Na začiatok poviem iba to, že mali by sme čítať s porozumením, čo riešime v tomto zákone alebo v tomto návrhu zákona, a potom sa môžme baviť o všetkom ostatnom. Ale k pánovi Stachurovi poviem iba toľko, že na začiatok si myslím, že niektoré jeho myšlienky boli správne, čo sa týka v zásade nového výučbového mechanizmu na Slovensku, čo sa týka výučby sestier, či už pregraduálneho, lekárov, pregraduálneho, postgraduálne, čo sa týka certifikácie pracovísk a ľudí, to je, áno, ale tak ako to budete počuť aj na výbore, ako to istotne aj pani ministerka povie, takýto veľký zákon sa pripravuje a bude sa riešiť v medzirezortnom pripomienkovom konaní, kde všetci budete môcť dať adekvátne, adekvátne pripomienky. Samozrejme, tu treba povedať aj to, že naozaj ja to nechcem zneužívať. Vy ste tam už boli a posledné tri roky sa vládlo tak, že sa vládlo cez pozmeňujúce návrhy, ktoré prechádzali cez parlament a vznikol v celom zdravotníctve obrovský chaos, to je po prvé. Po druhé, ja by som dnes úplne neznehodnocoval náš systém vzdelávania, lebo náš systém vzdelávania nie je úplne zlý, je celkom stabilný, dobrý, ale istotne sú miesta, kde to treba zlepšiť. A posledná poznámka znie k tomu. Je troška pre mňa takým sklamaním, že mňa ste oslovili ohľadom rezidenčného programu, kde ste mali pravdu vzhľadom na to, ako sa mali riešiť tí rezidenti v tom programe, a my sme to spolu s ministerstvom zapracovali do toho, už to zmenilo. A robiť si teraz z toho, však to ste mohli, ja vás pochválim, však super, že ste to urobili, ale teraz sa tváriť, že my sme nejakí blázni a my sme to nechceli ani počúvať, tak to je také, také prízemné. Ale to, to sa stále a stále opakuje. Preto vravím, že ten oportunizmus je proste katastrofa. Však to sme využili a urobili sme to tak.
12. schôdza NR SR - 10. deň - A. dopoludnia
Dátum: 2024-05-02
Poslanec: Baláž, Vladimír (SMER - SD)
Druh vystúpenia: Vystúpenie s faktickou poznámkou

44. Ďakujem pekne, pán predsedajúci. Ja by som iba prosil, lebo vyzerá to tak, že na Slovensku po revolúcii zavládol hlavne oportunizmus, to znamená, so všetkým hlavne nesúhlasiť, tak to by bolo dobré, keby sme sa všetci spamätali na všetkých stranách, lebo takto nedotiahneme našu republiku nikam. A teraz k tým vašim poznámkam, pán kolega, sme ak sa nemýlim, v prvom čítaní, nie sme v skrátenom čítaní. Prvé či skrátené čítanie sme, samozrejme, schválili, takže to sme sa už vyjadrili, takže tam už asi netreba k tomu viac debatovať. A čo sa týka pripomienky slovanskej, Slovenskej lekárnickej komory, to je jedna čiarka a ani nechcem povedať veta, ale dve slová. Tak z toho nerobme zase nejakú kovbojku, že, že toto až tak zmení zákon, že to mohlo prechádzať nejakým pripomienkovým trojmesačným konaním a aby sme toto zmenili. Takže to, nechajme to také voľné troška, pracujme na tom, aby sme schválili tento zákon, ktorý potrebujeme vzhľadom na to, aby tí absolventi lekárskych fakúlt, respektíve študujúci mohli pracovať úplne objektívne v našom zdravotníctve. Ďakujem.
12. schôdza NR SR - 6.deň - A. dopoludnia
Dátum: 2024-04-24
Poslanec: Baláž, Vladimír (SMER - SD)
Druh vystúpenia: Vystúpenie v rozprave

87. Drahí kolegovia, kolegyne, čo som tu spomínal, tak pripravili sme pre vás meranie tlaku a konzultácie ohľadom srdca, srdcového zlyhania a hypertenzie. Je to vo foajé Národnej rady Slovenskej republiky. Nech sa páči, môžte sa presvedčiť, aký máte krvný tlak.
23. schôdza NR SR - 11.deň - B. popoludní
Dátum: 2024-12-10
Poslanec: Bittó Cigániková, Jana (SaS)
Druh vystúpenia: Vystúpenie s faktickou poznámkou

4. Už som osvietená. Oskar, v podstate s viacerými vecami súhlas, len jedna prosba. Možno by nám všetkým prospelo, keby sme na tých druhých neukazovali prstom a povedali si na rovinu, ako sa veci majú, lebo kým neidentifikujeme problém, tak ho nevyriešime. Ja nesúhlasím s tým, že to boli že štyri Ficove vlády a štrnásť rokov. Ja si myslím, že, resp. nesúhlasím s tým, že to boli iba, že by sme mohli začať používať aj, lebo bola to aj naša vláda, kde aj ty, aj ja sme boli súčasťou, ktorá sa tiež nepodpísala za, pod zlepšenie zdravotníctva, tiež to nebola žiadna sláva, čo nijako, samozrejme, neospravedlňuje to, a tu je s tebou úplná zhoda, že dobre, tak ten Marek Krajčí bol jednoducho nováčik, robil, čo mohol, naozaj, hej, ale teda nebola to fakt sláva, dobre, ale tuto sú, tuto sa bavíme o strane, ktorá má piatich ministrov zdravotníctva, čiže má už tú skúsenosť a ja pochopím, keď sa to teda nováčikovi pri všetkej snahe, ktorý nikdy túto funkciu nevykonával, že sa takéto niečo stane. Ale aby jeden, jedna skúsená strana, ktorá má piatich ministrov zdravotníctva, tak aby urobila takú fatálnu chybu, že v podstate dá znovu zbraň tým odborárom, aby urobili to, čo už urobili predtým ikskrát, ako toto je pre mňa hlavné mínus. Ja aj súhlasím s tým, že teda ani tí odborári úplne korektne nejednajú a akoby sa tu úplne zabúda na pacienta. A súhlasím aj s tým, že teda všetko má svoju minulosť a máme všetci svoju zodpovednosť. Ale bolo by dobré teda naozaj pomenovať veci tak, ako sú, a tu naozaj akože niekto, kto tak dlho vládol a má toľko ministrov, ako to je neodpustiteľné, že sme sa dostali sem, že musíme dávať nejaký rukojemnícky zákon, kde obmedzujeme slobodu ľudí. Ja nie som fanúšik odborárov, ale som fanúšik slobody. Vôbec sa mi toto nepáči. Ďakujem za tvoje vystúpenie, Oskar.
23. schôdza NR SR - 11.deň - A. dopoludnia
Dátum: 2024-12-10
Poslanec: Bittó Cigániková, Jana (SaS)
Druh vystúpenia: Vystúpenie s faktickou poznámkou

4. Tomáš, ja ťa krátko doplním, v podstate tu máme historický rozpor my medzi sebou, že Szalay, Cigániková budú tu zrejme na konci hlasovať inak, ak prejde tento pozmeňujúci návrh. A to je totiž o tom, že čo uprednostňujete potom ako vcelku. Lebo technické rezervy, a teda dať možnosť poisťovniam, aby neodkladali peniaze na liečbu svojich poistencov, ale vybrali si to napríklad ako zisk, je niečo, čo je podľa mňa za čiarou, pričom zisku fandím, ak je naviazaný na prínos pre pacienta. Toto je presný opak, tu sa navyšuje zisk, a zároveň sa znižuje stabilita a istota pre pacienta. Všetko sa to deje len preto, aby sa Všeobecná zdravotná poisťovňa, ktorá by v prípade, že by nebol tento pozmeňovák, 31. 12. tohto roku bola v dlhu nejakých 120 mil., je predpoklad, tak aby sa nedostala do ozdravného plánu. Vážená koalícia, čo sa také strašné stane, ak bude všeobecka v ozdravnom pláne. No tak čo? Tak bude musieť ministerstvo zdravotníctva predkladať každú zmluvu, ktorú bude navyšovať. To je len dobre. To je len dobre. Bude musieť dať plán činnosti na tento rok, ako chce, akým spôsobom chce vlastne zmeniť svoje manažovanie, aby nebola stratová. To je len dobre. A zároveň ale súkromné zdravotné poisťovne, za ktoré akože ja tu vraj lobujem, tak teraz som presne proti, súkromné zdravotné poisťovne majú odložené technické rezervy, lebo na to mali peniaze, veľké obnosy a vy im to teraz uvoľníte a môžu si s tým robiť, čo chcú. Toto je akože naozaj veľmi nebezpečný a zlý zákon a len kvôli tomuto pozmeňováku ja osobne budem proti. Ak ho zvážite, nestane sa žiadna katastrofa, nedávajte ho teraz, viete to vyriešiť aj inak, kašlite na to a v tom prípade vám s radosťou podporím ten návrh zákona, ktorý je ako celok dobrý. Ale s týmto pozmeňovákom jednoducho znižuje istotu pre pacienta a zvyšuje zisky súkromných poisťovní. Toto je naozaj to, čo chcete robiť? Bez toho, aby to bolo akože akokoľvek prospešné pre pacienta. Ďakujem.
23. schôdza NR SR - 8.deň - B. popoludní
Dátum: 2024-12-05
Poslanec: Bittó Cigániková, Jana (SaS)
Druh vystúpenia: Vystúpenie s faktickou poznámkou

104. Možno si kolegovia málo uvedomujú, tak len pripomeniem, ako je veľmi nebezpečné akýchkoľvek odborárov, a týchto špeciálne, púšťať do, do politiky bez toho, aby získali mandát od občanov. Čo sa týka zdravotníctva, boli pri všetkom tom, čo mohlo zdravotníctvo zmeniť k lepšiemu, ale, bohužiaľ, na tej zlej strane. Chcem pripomenúť, či už išlo o akciovky, stratifikáciu alebo optimalizáciu, platy naviazané na výkon v prospech pacienta a zverejňovanie zdvojených úväzkov, ľahší vstup zahraničných lekárov, podpora zdravotníctva ako celku, a teda nielen jeden nejaký... jednu nejakú časť, či išlo o vzdelávanie, čokoľvek, na čo sa pozriete, vždy, keď sa mohlo zdravotníctvo reformovať a zmeniť k lepšiemu, vždy to boli odborári, ktorí statočne bojovali proti, a teraz sa hnevajú, že zdravotníctvo je v takom stave, ako je. Sme zásadne proti tomu, aby vstupovali do politík štátu, bez ohľadu na to, aká práve politická strana tam vládne. Ďakujem.